15-jarige boekwurm op soek na leesstofArgieffoto (Foto: stevepb, Pixabay) Maroela Media het onlangs ŉ briefie van ’n 15-jarige boekwurm ontvang. Hy verduidelik in die brief – in keurige Afrikaans – hoe lief hy vir lees is. Maroela Media het reeds vir hom ’n klompie boeke geskenk, maar wil nou ook by ons lesers aanklop om by te dra as jy dalk ŉ paar boeke in jou huis het wat dié boekliefhebber se leeslus kan blus! Indien jy enige goeie Afrikaanse boeke het wat nog in ’n goeie toestand is, stuur dit gerus na ons en ons sal seker maak dit kom by hom uit! Uit die aard van sy omstandighede kies ons om nie sy naam bekend te maak nie. Liewe Maroela Media My naam is **** en ek is 15-jaar oud. Boeke is my lewe, en ek lees elke liewe boek wat ek in die hande kan kry. Die dikkes, die dunnes, en selfs artikels in koerante. Soos u dalk self kan aflei in die eerste paragraaf, is boeke nie altyd binne my bereik nie. As kind wat van kleins af heen en weer geslinger was tussen ouers (en in ŉ kinderhuis bly) was die naaste biblioteek of te klein, of te ver. En vervoer was nie altyd moontlik nie. My Afrikaanse juffrou (Mev. Coetzee) het my aangemoedig om hierdie brief aan u te skryf, in die hoop dat julle my kan help met boeke. Ek is nie kieskeurig as dit by boeke kom nie (daar moet net meer as 2 blaaie in wees!) en soos reeds genoem, lees ek enigiets. As u my kan help sal ek dit ter harte waardeer, maar indien nie, verstaan ek ten volle (ons is tans in ’n ekonomiese slaggat). Ek bedank wel die donateur van my reeds ontvangde boeke. Groete ’n Boekeliefhebber As jy enige boeke het wat jy graag aan hom wil skenk, kan jy dit stuur aan: Maroela Media Vir aandag: Boekeliefhebber h/v DF Malan en Eendrachtstraat Kloofsig Centurion 0157